《金缕曲 杨妃 七叠前韵》
清代·叶绍本

国色朝酣酒。问古今、深宫恩宠，有如斯否。密誓夜阑长生殿，愁煞南河西斗。

记曾侍、金舆斿九。羽骑千行谁敢近，却花衔、野鹿无人守。

骊山苑、莽回首。

伤心绣毂延秋走。绝难料、连枝比翼，这般分手。一树桃花摧急雨，叵耐香魂禁受。

浑输与、蛮腰素口。安稳舞裙歌扇底，悔仙姿、不作庞帘丑。

千载恨、华清牖。

作者简介：叶绍本，字仁甫，号筠潭，归安人。嘉庆辛酉进士，改庶吉士，授编修，历官山西布政使，降鸿胪寺卿。有《白鹤山房诗钞》。